Ügyiratszám: FPH… /… - … /2013

Budapest Fővárosi Városrehabilitációs Keret keretében

Támogatási Szerződés minta

amely létrejött egyrészről

Budapest Főváros Önkormányzata (1052 Budapest, Városház utca 9-11.), képviseli: Tarlós István főpolgármester,

mint támogató (továbbiakban: **Támogató**)

Postacím:

Székhely: 1052 Budapest, Városház utca 9-11.

Törzskönyvi azonosítószám: 735638

Statisztikai számjel: 1544900127511-321-01

Adószám: 15735636-2-41

Pénzforgalmi számlaszám: ……………………………………..

másrészről

Budapest Főváros VII. kerület Erzsébetváros Önkormányzata mint kedvezményezett (továbbiakban: **Kedvezményezett**),

Postacím: 1073 Budapest Erzsébet krt. 6.

Székhely: 1073 Budapest Erzsébet krt. 6.

Törzskönyvi azonosítószám: 735704

Statisztikai számjel: 15735708-8411-321-01

Adószám: 15735708-2-42

Pénzforgalmi számlaszám, amelyre a támogatás utalásra kerül:

……………………………………..

Aláírásra jogosult képviselője: Vattamány Zsolt, polgármester

Támogató és Kedvezményezett továbbiakban együtt: **Szerződő Felek**) között a Fővárosi Közgyűlés …/2013. (….) számú határozata alapján a mai napon az alábbi tartalommal:

1. **Előzmények**
   1. A Támogató a Fővárosi Városrehabilitációs Keret felhasználásának szabályairól szóló 27/2013. (IV.18.) Főv. Kgy. rendeletben foglaltak szerint ”A) Közterületek komplex megújítása, B) Közösségi célú városrehabilitáció program” tárgyú pályázati felhívást tett közzé a kerületi önkormányzatok városrehabilitációs munkáinak támogatására TÉR\_KÖZ címmel, amelyre Kedvezményezett – FPH059/……/2013 iktatószámon és …… pályázati azonosító számon regisztrált – pályázatot nyújtott be. Az 1573/2013. (IX. 26.) Főv. Kgy. számú határozat alapján Kedvezményezett az 5. pontban részletezett összegű vissza nem térítendő támogatásban részesül. A Szerződő Felek az FPH… /… - … /2013 ügyiratszámú együttműködési megállapodásban (továbbiakban: Együttműködési Megállapodás) egyeztek meg a benyújtott pályázat alapján előkészíteni és megvalósítani kívánt projektelemekről.
   2. A jelen Támogatási Szerződés mellékletét képezi, és a Szerződő Felekre kötelező érvényű az Együttműködési Megállapodásban rögzített, megvalósítani kívánt projektelemeket érintő minden olyan tanulmány, elemzés, hatósági engedély, műszaki és pénzügyi terv és tartalom, nyilatkozat és egyéb dokumentum, valamint ezek módosításai, amelyet a Kedvezményezett a pályázat mellékleteként és a jelen Támogatási Szerződés megkötéséhez szükséges részletesen kidolgozott anyagként benyújtott, amelyek fizikai értelemben nem kerülnek csatolásra a jelen Támogatási Szerződéshez.

1.3. Támogató részéről a 1815/2013. (XI.14.) Főv.Kgy. számú határozat felhatalmazta a Főpolgármestert, a Kedvezményezett részéről a Képviselő-testület 742/2013. (X.31) és …../2014.(IV.29.) számú határozata felhatalmazta a Polgármestert a jelen megállapodás aláírására.

1. **Szerződés tárgya**
   1. Az Előzményekben meghatározottak szerint Szerződő Felek az alábbi Támogatási Szerződést (a továbbiakban Szerződés) kötik:

A Szerződés tárgya a „Klauzál tér- Kreatív Belváros Szíve” címen benyújtott pályázat alapján megkötött Együttműködési Megállapodásban, rögzített projektelemek (a továbbiakban: Projekt) elszámolható költségeinek a Fővárosi Költségvetésben városrehabilitáció céljára elkülönített költségvetési előirányzatból vissza nem térítendő támogatás formájában történő finanszírozása.

* 1. A Projekt megvalósításának helyszíne

|  |  |  |  |
| --- | --- | --- | --- |
| **Utca** | **Házszám** | **Helyrajzi szám** | **Tulajdonos (több tulajdonos esetén %-os arány)** |
| Csányi | 5. | 34105 | Budapest Főváros VII. kerület Erzsébetváros Önkormányzata (100 %) |
|  |  |  |  |
|  |  |  |  |
|  |  |  |  |

1. **A Projekt megvalósításának időbeli ütemezése és helyszíne**
   1. A Projekt kezdete

A Projekt megvalósítási időszakának kezdete a jelen Szerződés hatályba lépésének időpontja.

* 1. Költségek elszámolhatóságának kezdete

A Projekt előkészítési költségeinek keretében a pályázati kiírás megjelenését követően felmerült költségek számolhatók el.

A Projekt építési és eszközbeszerzési, lebonyolítási, valamint nem beruházási tevékenységekre vonatkozó költségeinek keretében a megvalósítási időszak kezdetét - azaz a jelen Szerződés hatályba lépésének időpontját - követően felmerült kiadásokat lehet elszámolni.

A támogatás terhére a Projekt befejezésének 3.3.1. pontban foglalt határidejéig felmerült költségek számolhatók el, függetlenül a pénzügyi teljesítés időpontjától. A befejezési határidőt követően keletkezett költségre támogatás nem folyósítható.

* 1. A Projekt megvalósítása, befejezése és lezárása
     1. A Projekt befejezési határideje: 2015. év december hó 31. nap[[1]](#footnote-1)

A Projekt akkor tekinthető befejezettnek, ha a jelen Szerződésben meghatározott létesítmény(ek) kivitelezése befejeződik, a sikeres műszaki átadás-átvételi eljárás(ok) véget érnek, valamint a vállalt nem beruházási tevékenységek is véget érnek, és a Kedvezményezett a jelen Szerződésben vállalt valamennyi kötelezettséget – hatósági engedélyhez kötött tevékenység esetén a hatósági engedélyekben foglaltaknak megfelelően – teljesítette, a szükséges végleges használatba vételi engedélyt megszerezte.

A Kedvezményezettnek az elnyert támogatás felhasználásáról jelen Szerződés 3.3.1. pontjában megjelölt befejezési határidőt követően 180 napon belül, de legkésőbb 2015. december 31-ig el kell számolnia. Az elszámolás keretében benyújtandó a záró beszámoló is. A megjelölt határidőig fel nem használt támogatást a Kedvezményezett elveszíti. A pályázaton elnyert, de fel nem használt pénzeszközök a Kereten maradnak.

* + 1. A Projekt akkor tekinthető lezártnak, ha a Támogató a Kedvezményezett záró beszámolóját elfogadta, és az utolsó elszámolás alapján a támogatást átutalta.
  1. Kedvezményezett vállalja, hogy a Projektet a 3.3. pont szerint megvalósítja és befejezi, valamint a Projekt lezárását követő 5 éven belül a Projektben érintett, 2.2. pontban megjelölt ingatlanokat nem idegeníti el, és a létrehozott funkciókat, illetve befogadott programokat legalább 3 éven át működteti. Fővárosi tulajdont érintő Projekt esetén a Támogató vállalja, hogy a tulajdonában álló, 2.2. pontban megjelölt ingatlanokat a Projekt lezárását követő 5 éven belül a nem idegeníti el.

1. **A pénzügyi elszámolás rendje**
   1. A Projekt összköltsége

A Projekt bruttó (ÁFA-val számított) összköltsége 406.000.000.- Ft, azaz négyszázhatmillió forint, az 1. számú melléklet szerint részletezésben.

A jelen Szerződés 1. sz. mellékletében foglalt táblázat költségadatai az Együttműködési Megállapodás 2.2. pontjában szereplő tervezett költségek részletes kidolgozása, amelyek indokolt esetben attól eltérhetnek, és az ott szereplő részköltségeket felülírják. A részköltségek módosítása nem befolyásolja a megítélt Támogatás összegét.

A Kedvezményezett vállalja, hogy a projekt megvalósításához szükséges, a támogatási összegen túl felmerülő valamennyi forrást biztosítja, abban az esetben is, ha a vállalt önrészt együttműködő partner bevonásával vállalta, függetlenül attól, hogy az együttműködő partner a vállalt pénzügyi hozzájárulását nem teljesíti.

Az 1. sz. mellékletben szereplő főbb tartalmi elemeken belül, az azonos támogatási intenzitású projektelemek költségei között a Szerződés módosítása nélkül kizárólag megalapozott szakmai indokkal lehetséges átcsoportosítani, amennyiben ez valamennyi támogatott projektelem megvalósulását szolgálja, és a Projekt Kedvezményezett által vállalt önrészét nem csökkenti. A költség átcsoportosítást Kedvezményezett a Támogató részére megküldött beszámolóban köteles jelezni és indokolni.

Ha a tervezett célok megvalósítása mellett a Projekt összköltsége az 1. sz. mellékletben megjelölthez képest csökken, a támogatási összeget is arányosan csökkenteni kell.

Amennyiben a Projekt megvalósítása során az elszámoláskor bemutatott és elfogadott tényleges költségek meghaladják a tervezett költségeket, a Kedvezményezett ebben az esetben is kizárólag a jelen Szerződésben foglalt támogatási összegre jogosult. Kedvezményezett jelen szerződés aláírásával kötelezettséget vállal, hogy az ehhez szükséges önrészt saját forrása terhére biztosítja.

A támogatásban részesült beruházás számviteli előírásoknak megfelelő nyilvántartásáról, aktiválásáról, az ezzel kapcsolatos beszámolási kötelezettségről a Kedvezményezett köteles gondoskodni.

# A Projekt elszámolható költségei

A Projekt elszámolható költsége 406.000.000.- Ft, azaz négyszázhatmillió forint.

A Projekt elszámolható költségeinek részletezését a 1. számú melléklet tartalmazza.

# A projekt bruttó összköltségének forrásonkénti megoszlása és évenként tervezett felhasználása



# A támogatás összege és mértéke

A támogatás mértéke összesen legfeljebb 78.820.000 Ft, azaz hetvennyolcmillió-nyolcszázhúszezer Forint.

Amennyiben a jelen Szerződés megkötésekor hatályos ÁFA szabályozás a jelen Szerződés hatálya alatt változik, a hatályos szabályozás a jelen Szerződés ÁFÁ-ra vonatkozó rendelkezéseit a Szerződő Felek minden külön nyilatkozata, szerződés-módosítása nélkül módosítja, azzal a megkötéssel, hogy amennyiben az ÁFA mértéke csökken, a támogatás összege is csökken, amennyiben az ÁFA mértéke nő, a támogatás összege nem növelhető.

Az egyes projektelemekre/tevékenységekre vonatkozó támogatási intenzitásokat 1. sz. melléklet tartalmazza.

* 1. A támogatás lehívásának feltételei

A megítélt támogatás kifizetése a Projekthez közvetlenül kapcsolódó számlák, illetve a Projekt tevékenységek elvégzését, a költségek felmerülését igazoló egyéb dokumentumok alapján összeállított elszámolások alapján történik.

Támogató a Kedvezményezett részére előleget nem biztosít.

Támogató kijelenti, hogy az 1. sz. mellékletben meghatározott feladatok megvalósításához a pályázaton elnyert támogatást időközi és záró elszámolás keretében adja át Kedvezményezett részére. A Kedvezményezettek időközi kifizetési igényt nyújthatnak be a Szerződés hatályba lépésétől számítva negyedévente vagy, ha a kifizetési igényben egyidejűleg szereplő számlák támogatástartalmának összege meghaladja a 150 millió Forintot. A záró kifizetés igényléshez tartozó minimális összeg a 4.4. pontban rögzített támogatás összegének legalább 10 %-a, azaz 7.882.000.- Forint.

Az elszámolások keretében benyújtandó dokumentumok:

1. a Kedvezményezett által összeállított, a Kedvezményezett hiteles aláírásával ellátott kifizetési igénylő levél, amely tartalmazza a számlákhoz tartozó tevékenységek teljesítéséről szóló, adott időszakra szóló szöveges beszámolót, valamint a benyújtandó számlák összesítőjét;
2. az adott cím és mennyiség szerinti, feladatra szóló, tételesen kiállított és kollaudált (a számlára az arra jogosultnak rá kell írnia: „A munka elvégzését igazolom, az összeg kifizetését javaslom." – dátum, aláírás és pecsét), valamint a Kedvezményezett vagy a Kedvezményezett részéről meghatalmazott aláírásával ellátott számlák hitelesített másolati példányának benyújtása. Az eredeti számlán kötelezően szerepelni kell „Fővárosi Városrehabilitáció Keret támogatásának lehívása céljából benyújtásra került” feliratnak;
3. a számla címzettjének nyilatkozata arról, hogy az általános forgalmi adóról szóló 2007. évi CXXVII. törvény értelmében áfa-visszatérítésre jogosult-e; amennyiben a számla címzettje áfa-visszatérítésre jogosult, úgy a Kedvezményezett csak az áfa értékével csökkentett támogatási összegre jogosult;
4. amennyiben a támogatásból megvalósuló tevékenység(ek) a közbeszerzésekről szóló 2011. évi CVIII. törvény hatálya alá tartozik, úgy Kedvezményezett köteles a megfelelő közbeszerzési eljárást lefolytatni és a közbeszerzési eljárás összegzésének másolati példányát az elszámolás keretében benyújtani, továbbá nyilatkozatát arról, hogy a közbeszerzési eljárás szabályait betartotta;
5. a vonatkozó megbízási vagy vállalkozási szerződések hitelesített másolatát;
6. továbbadott támogatás esetén a Kedvezményezett és a továbbadott támogatásra jogosult szervezet közötti, a támogatás továbbadására vonatkozó megállapodás/szerződés hitelesített másolatát (amennyiben még nem nyújtotta be) legkésőbb az ehhez tartozó kifizetési igény benyújtásakor (lehetőség szerint jelen szerződés megkötésekor);
7. a (rész)teljesítés alapján kiállított teljesítésigazolás;
8. a műszaki átadás-átvételnél az erről szóló jegyzőkönyv másolatát;
9. a teljesítést alátámasztó dokumentumok (a nem elszámolható költségek teljesítésére vonatkozóan is): szakmai beszámolók, fotódokumentáció (projekthelyszínenként legalább 3-3 fotó, 9x13 cm méretű, min. 300 dpi felbontású), egyéb dokumentumok (indikátor táblázat, építési napló, stb.);
   1. Az elszámolás és ellenőrzés rendje

A jelen szerződés 4.5. pontja alapján a Kedvezményezett által összeállított elszámolás Főpolgármesteri Hivatalhoz történő beérkezését követő 60 napon belül Támogató elbírálja annak helyességét, és – hibátlan és hiánytalan elszámolási dokumentáció esetén – Támogató intézkedik a számlaösszeg jelen szerződés 1. sz. mellékletében meghatározott százalékának a Kedvezményezett bankszámlájára történő átutalásáról.

Hiánypótlás esetén a Támogató az elszámolás beérkezésétől számított 15 napon belül jogosult Kedvezményezettet írásban felszólítani a szükséges dokumentumok benyújtására. A hiánypótlás teljesítésére Kedvezményezettnek a kézhezvételtől számított legfeljebb 10 nap áll rendelkezésére. A hiánypótlás Főpolgármesteri Hivatalhoz történő beérkezésétől számított újabb 60 nap áll rendelkezésére a Támogatónak az elszámolás elbírálására és a számlaösszeg jelen szerződés 1. sz. mellékletében meghatározott százalékának a Kedvezményezett bankszámlájára történő átutalásra.

Kedvezményezett tudomásul veszi, hogy a Támogató a támogatás kifizetését megelőzően jogosult helyszíni ellenőrzést tartani, amelynek keretében ellenőrzi az elszámolás keretében benyújtott dokumentáció eredeti példányát, a Projekt pénzügyi, műszaki előrehaladását.

Kedvezményezett köteles a Szerződés hatályba lépésétől számítva negyedévente rövid szakmai beszámolót készíteni a megvalósítás előrehaladásáról, amelyet elektronikusan a [ter\_koz@budapest.hu](mailto:ter_koz@budapest.hu) e-mail címre, kinyomtatva a Városépítési Főosztály címére köteles eljuttatni.

1. **Fővárosi tulajdon kezelése**
   1. A Kedvezményezett kötelezettségvállalásai
      1. A Szerződő Felek tudomásul veszik, hogy a Főváros tulajdonában lévő ingatlanon megvalósított Projekt, mint az ingatlan alkotórészei a mindenkor hatályos Polgári Törvénykönyv vonatkozó jogszabályainak megfelelően a Fővárosi Önkormányzat tulajdonába kerülnek, valamint a Fővárosi Önkormányzat kizárólagos tulajdonát képező nemzeti vagyonon az 2011. évi CXCVI. törvény a nemzeti vagyonról (továbbiakban: Nvt.) 6. § (1) bekezdés alapján (az Nvt. által meghatározott, itt nem alkalmazható kivételekkel) osztott tulajdon nem létesíthető. Ennek megfelelően Szerződés 5. pontja a Projekt megvalósítására, illetve a megvalósított vagyonelemek Főváros által történő nyilvántartásba vételére vonatkozóan tartalmaz rendelkezést.
      2. Kedvezményezett tudomásul veszi, hogy a Projekt megvalósításával létrejövő vagyonnövekmény olyan arányban kerül a Támogató tulajdonába és az értékét a Támogató olyan mértékben aktiválja, amely arányban tulajdona az ingatlan, amelyen a vagyonnövekmény létrejön.
      3. A Projekt keretében a jogerős építési engedély alapján elkészült létesítményeket a Kedvezményezett a műszaki átadás-átvételt követően, 22/2012. (III.14.) Főv. Kgy. rendelet (Vagyonrendelet) szerint, térítésmentesen adja át a Támogató tulajdonába. A műszaki átadás-átvétel keretében átadja a Támogató részére a létesítmények megvalósításával kapcsolatos teljes körű műszaki és pénzügyi dokumentációt a vagyonnyilvántartásba történő átvétel céljából.
      4. A támogatásban részesült beruházás számviteli előírásoknak megfelelő nyilvántartásáról, aktiválásáról, az ezzel kapcsolatos beszámolási kötelezettségről a Kedvezményezett köteles gondoskodni.
      5. Kedvezményezett kijelenti és felelősséget vállal azért, hogy az átadott Projekt kapcsán létrejött vagyontárgy igény, per és tehermentes.
      6. Kedvezményezett folyamatosan egyeztetni köteles a Projekt munkálatainak engedélyezési és kiviteli terveit és a kivitelezés ütemezését, valamint egyes ütemeinek összehangolását illetően a Főváros 11.6. pontban hivatkozott kapcsolattartójával.
      7. Kedvezményezett kijelenti, hogy a Támogatáson felül Főváros felé semmilyen pénzügyi ellenérték vagy költség igénye, követelése nincs, és a jövőben sem lép fel semmilyen követeléssel ezzel kapcsolatban.
      8. Kedvezményezett köteles a kivitelezés megkezdése előtt 45 nappal a Támogatót hivatalos levélben értesíteni a beruházás megkezdéséről az átadás-átvételi eljárás lefolytatása és a Területen álló épületekre érvényben lévő Használati Megállapodások felmondása érdekében. A felmondást követően Kedvezményezett vállalja az érintett épületek működési engedélyének soron kívüli visszavonását, az üzletek bezáratását. Amennyiben a felmondás következtében az épületeket tulajdonosaik nem bontanák el határidőre, úgy Támogató felhatalmazza Kedvezményezettet a bontási munkák Támogató nevében történő elvégzésére.
      9. A Projektet a Kedvezményezett a szakmai szabványok, szokások és előírások szerint, I. osztályú minőségben köteles megvalósítani. A Kedvezményezett – a Támogató által is elfogadott – a hatályos jogszabályokban definiált műszaki ellenőrt köteles alkalmazni az építkezés megfelelő színvonalának ellenőrzésére.
   2. Főváros kötelezettségvállalásai
      1. A Támogató kötelezettséget vállal arra, hogy a Projekt területére (továbbiakban: Terület) jelen megállapodás hatálya alatti időszakra vonatkozóan nem köt olyan szerződést, amely a Kedvezményezettet jelen megállapodás szerinti jogaiban korlátozná vagy akadályozná..
   3. A terület birtokba adása, üzemeltetése
      1. A Projekt kivitelezésének megkezdésekor és befejezésekor a műszaki átadás-átvételi eljárás során helyszíni fotók, valamint jegyzőkönyv készítése szükséges. Az átadás-átvételi eljárás időpontjáról a Kedvezményezett a Támogatót levélben értesíti 15 nappal az eljárás megkezdése előtt. A Támogató ellenőrzésre jogosult képviselője részt vehet az átadás-átvételi eljáráson.
      2. Támogató vállalja, hogy az 5.3.1. pontban rögzített értesítést követően a Területet a Kedvezményezettel egyeztetett időpontban adja a Kedvezményezett birtokába kizárólag a Projekt megvalósítása érdekében. Szerződő Felek a Terület átadás-átvételéről minden lényeges körülményt tartalmazó jegyzőkönyvet készítenek.
      3. Szerződő Felek rögzítik, hogy a birtokbaadást követően a Kedvezményezett felelős minden olyan kárért, amely a rendeltetésellenes vagy szerződésellenes igénybevétel következménye. Kedvezményezett vállalja, hogy a Területben keletkezett – nem a rendeltetésszerű és/vagy szerződésszerű igénybevétellel összefüggő – károkat megtéríti.
      4. Szerződő Felek rögzítik, hogy a Projekt során megvalósuló létesítmények üzemeltetése az üzemeltetési tervlap alapján a Kedvezményezett feladatát képezi a jogerős használatbavételi engedély után az ismételt birtokbaadást követő 3 évig.
      5. Kedvezményezett vállalja, hogy az általa kötött vállalkozási szerződésekben rögzíti, hogy a Szerződés 5.3.3. pontjában rögzített üzemeltetési ideje után engedményezi a Támogató részére a Projekttel kapcsolatos szavatossági és jótállási jogokat. Ennek érdekében a Kedvezményezett biztosítja a Projekt kapcsán keletkező ilyen jellegű jogosultságok Támogató által történő gyakorolhatóságát, illetve érvényesíthetőségét, úgy, hogy a Projekt kivitelezőjével szembeni jótállási és szavatossági jogokat az átadás napjával engedményezi a Támogató részére. Az engedményezés eredményeképpen a Támogató a Projektre irányuló jótállási és szavatossági jogokat jogosult közvetlenül a kivitelezővel szemben érvényesíteni.
2. **Szerződésmódosítás**
   1. A Kedvezményezett vagy a Támogató kezdeményezésére a Szerződés közös megegyezéssel módosítható. A Szerződés bármiféle módosítása, beleértve az ahhoz csatolt mellékleteket is csak írásos formában, valamennyi szerződést kötő fél aláírásával történhet, kivéve, ha jogszabály vagy a Szerződés valamely pontja eltérően rendelkezik. A Kedvezményezett a Szerződés módosítására irányuló kérelmét írásban, indokolással ellátva valamint a kérelmet alátámasztó dokumentumokkal köteles a Támogató részére eljuttatni.

A Támogató - ide nem számítva az esetleges hiánypótlás idejét - a módosításra irányuló kérelem beérkezését követő 45 napon belül megküldi a Kedvezményezettnek a módosítás tervezetét, vagy – a kérelem elutasítása esetén – az elutasítást és annak indoklását. A szerződés módosításához a Fővárosi Közgyűlés jóváhagyása szükséges, ezért ezt legkorábban a Fővárosi Önkormányzat belső eljárásrendjének megfelelően előterjesztett határozati javaslat alapján a következő közgyűlés ülésén fogadhatja el az egyeztetett módosításokat. A Támogató által elkészített és elfogadott szerződésmódosítást a Kedvezményezett egyetértés esetén annak kézhezvételétől számított 15 napon belül köteles aláírva visszaküldeni a Támogatónak.

* 1. A Kedvezményezett a Szerződés módosítását köteles kezdeményezni, ha

1. változik a Projekt bármely egyéb, a célkitűzéseket befolyásoló lényeges jellemzője,
2. ha az 1. sz. mellékletben foglalt pénzügyi táblától a Szerződés 4.1. pontjában megjelölt módon túl el akar térni,
3. a Projekt befejezésének 3.3.1-ben vállalt határideje változik.
4. **Közbeszerzésekre vonatkozó szabályok**
   1. Amennyiben a Projekt megvalósítása során a közbeszerzési eljárás lefolytatásának kötelezettsége fennáll, a Kedvezményezett vagy a továbbadott támogatás kedvezményezettje a szükséges közbeszerzési eljárásokat lefolytatja. A közbeszerzési eljárások szabályos lefolytatásáért kizárólag a Kedvezményezett felel. Ennek megfelelően bármely közbeszerzési eljárással kapcsolatos szabálytalanság megállapítása esetén a támogatás egészére vagy egy részére vonatkozó visszafizetési kötelezettség is kizárólag a Kedvezményezettet terheli.
   2. Továbbadott támogatás esetén a Támogató jogosult megismerni a bevont partnerek és továbbadott támogatás kedvezményezettjeinek mindenkor hatályos közbeszerzési szabályzatát.
   3. Amennyiben a Kedvezményezettet, bevont partnerét, illetve a továbbadott támogatás kedvezményezettjét a Projekt megvalósítása során közbeszerzési eljárás lefolytatásának kötelezettsége terheli, a Projekt megvalósítását célzó bármely közbeszerzési eljárás lefolytatását követően a Kedvezményezettnek kötelessége a Támogató haladéktalan tájékoztatása. Ha Kedvezményezett nem tudja a közbeszerzési eljárás alapján létrejött vállalkozási szerződéssel le nem fedett támogatási összeget a 4.1. pont szerint megalapozott szakmai indokkal átcsoportosítani, akkor a Kedvezményezett köteles a Szerződés módosítását kezdeményezni a 6.1. pont szerint.
5. **Támogatás folyósításának felfüggesztése**

## A Támogató a jogszabályban, illetve jelen Szerződésben meghatározott esetekben jogosult a támogatás folyósítását felfüggeszteni.

## A Támogató felfüggesztheti a támogatás folyósítását, ha

1. a Kedvezményezett által elvégzett tevékenység eltér a céltól, illetve a Szerződésben meghatározott célokhoz mért előrehaladás nem kielégítő, és a Támogató a Kedvezményezett időszakos vagy záró beszámolóját elutasítja;
2. tervezett vagy rendkívüli helyszíni ellenőrzés megállapításai alapján ez indokolt;
3. ha a Szerződés megkötését követően a Kedvezményezett olyan nyilatkozatot tesz, vagy a Támogató olyan körülményről szerez tudomást, amely a támogatás visszavonását, a Szerződéstől történő elállást teheti szükségessé,
4. szerződésmódosítás esetén, vagy ha a Kedvezményezett olyan változásról tesz bejelentést a Támogatóhoz, amely szerződésmódosítást tesz szükségessé,
   1. A felfüggesztésről a Támogató a Kedvezményezettet írásban haladéktalanul tájékoztatja, amelyben megjelöli a felfüggesztésre okot adó körülményt és a megszüntetésére kitűzött határidőt. Amennyiben a Kedvezményezett a felfüggesztésre okot adó körülményt Támogató által tűzött határidőn belül nem szünteti meg, az szerződésszegésnek minősül.
   2. A támogatás felfüggesztése, illetve a támogatás visszatartása esetén a Kedvezményezettet kártalanítás, kártérítés, illetve késedelmi kamat nem illeti meg. A Kedvezményezettet a vele szemben alkalmazott szankciók nem mentesítik a Szerződésben foglalt kötelezettségei teljesítése alól.
5. **A Kedvezményezett általi szerződésszegés esetei és jogkövetkezményei**
   1. A Kedvezményezett általi szerződésszegés esetei

A Szerződés Kedvezményezett általi megszegésének minősül minden olyan cselekmény, vagy mulasztás, amellyel a Kedvezményezett:

* a támogatást jogszabálysértő vagy szerződésellenes módon, nem rendeltetésszerűen, illetve nem a projekt céljának megvalósítására használja fel, vagy a támogatott tevékenység megvalósítása a Kedvezményezettnek felróható egyéb módon meghiúsul, illetve tartós akadályba ütközik, vagy
* ha a Szerződés vagy annak melléklete teljesítésével összefüggésben keletkezett, vagy jogszabályon alapuló kötelezettségét megszegi, annak nem tesz eleget így különösen, ha:

1. a Kedvezményezett nem tesz eleget a Szerződésben vagy jogszabályban foglalt bejelentési, információszolgáltatási, nyilatkozattételi vagy egyéb együttműködési kötelezettségének,
2. A Kedvezményezett haladéktalanul köteles jelenteni a Támogatónak minden olyan körülményt, amely a Projekt megvalósítását, a támogatás céljának elérését veszélyezteti, ha a Projekt megvalósítása részben vagy egészben meghiúsul, tartós akadályba ütközik, vagy a pályázatban, illetve a jelen Szerződésben foglalt ütemezéshez képest késedelmet szenved, illetve ennek bekövetkezése fenyeget. Ezen kötelezettség elmulasztása szerződésszegésnek minősül.
3. a Kedvezményezett határidőben nem teljesíti a projekttel kapcsolatos jelentéstételi kötelezettségét, illetve bármely beszámolási kötelezettségét nem a megfelelő formában vagy nem a megfelelő információkkal és mellékletekkel nyújtja be, és kötelezettségét a teljesítésre vagy hiánypótlásra vonatkozó felszólítás kézhezvételétől számított 7 napon belül sem teljesíti,
4. a Kedvezményezett a közbeszerzésre, tájékoztatásra, nyilvánosságra vonatkozó kötelezettségeit nem, vagy nem szabályszerűen teljesítette,
5. a Kedvezményezett nem tesz eleget, illetve határidőben nem tesz eleget ellenőrzéstűrési kötelezettségének, illetve az ellenőrzésre jogosult ellenőrző szervek munkáját akadályozza, vagy az ellenőrzést megtagadja, és az ellenőrzést az erre irányuló írásbeli felszólításban megjelölt határidőig sem teszi lehetővé,
6. a Kedvezményezett a Támogató szerződésszerű teljesítésre vonatkozó felszólításának az abban megjelölt határidőt követő 30 napon belül sem teljesíti a Szerződés alapján fennálló kötelezettségét;
7. amennyiben jogszabály alapján ellenőrzésre jogosult szerv az ellenőrzés adatai alapján a szerződés illetve jogszabálysértés megállapítására vonatkozó javaslatot tesz, amellyel a Támogató egyetért;
8. a Kedvezményezett a 2.2. pontban megjelölt projekthelyszíneket a támogatási jogviszony ideje alatt vagy a Szerződés 3.3. pontjában megjelölt időszak végéig elidegeníti, vagy a létrehozott funkciókat nem tartja fenn.
   1. Amennyiben a Kedvezményezett a rá vonatkozó jogszabályi, szerződéses vagy egyéb előírást megszegi, a Támogató jogosult a Szerződéstől elállni. A Szerződéstől történő elállás esetén a Kedvezményezett az addig folyósított, felhasznált támogatást egy összegben köteles visszafizetni a Támogató által megjelölt bankszámlára, az erről szóló értesítés kézhezvételétől számított 30 napon belül. A visszautalt, illetve fel nem használt támogatás a Támogató számláján elkülönített keretbe kerül.
   2. Ha a Kedvezményezett a támogatást nem a Támogatási Szerződésben meghatározottak szerint használja fel, köteles a nem szerződésszerűen felhasznált összeget 30 napon belül egy összegben a jegybanki alapkamattal együtt visszatéríteni a Támogató részére.
   3. Továbbadott támogatás esetén a továbbadott támogatás kedvezményezettje vonatkozásában jelen szerződés betartásának ellenőrzése a Kedvezményezett hatáskörébe tartozik (pl. közbeszerzési kötelezettség, szerződések feltételei), valamint a továbbadott támogatás kedvezményezettje tevékenységéért úgy felel, mintha maga járt volna el.
9. **Kommunikáció, nyilvánosság**
   1. Kedvezményezett a Projekt megvalósítása során köteles a hatályos jogszabályokban meghatározott tájékoztatási és nyilvánossági kötelezettségeknek eleget tenni, a Projektről és a támogatásról az ott meghatározott módon és tartalommal információt nyújtani.
   2. Támogató jelen szerződés aláírásával egyidejűleg nyomdakész, digitális formátumban, a Kedvezményezett rendelkezésére bocsátja a Projekt megvalósítása során alkalmazandó kötelező arculati elemeket (pl.: logók).
   3. A Kedvezményezett a projekt nyilvánossága kapcsán kötelezett az alábbi tevékenységek elvégzésére:
10. A beruházás helyszínén tájékoztató tábla elhelyezése a megvalósulás alatt és az azt követő 1 évben (min. A2 méretű, rajta a Budapest és TÉR\_KÖZ logó, a támogatásra utaló mondat, a projekt neve, támogatás összege, Kedvezményezett neve, illetve saját üzenet megfogalmazása)
11. Internetes megjelenés biztosítása: Erre szolgálhat internetes honlap, a kerületi önkormányzat vagy a megvalósító civil vagy egyéb szervezet aloldala, közösségi portál (Facebook), valamint blogoldal is.
12. Sajtóközlemények kiküldése a projekt indításáról, zárásáról és a sajtómegjelenések összegyűjtése
13. 3-5 perces videó a projekt megvalósulásának folyamatáról, amelyet a záró kifizetésigénykor kell benyújtani.
    1. Kedvezményezett kötelezettsége, hogy a Projekttel összefüggő kommunikációs tevékenysége során – valamennyi nyilvános rendezvényen, kommunikációs terméken, média-megjelenéseiben, a beruházások és közösségi programok tájékoztató és információs tábláin –alkalmazza a kötelező arculati elemeket és feltűntesse, hogy „A Klauzál tér- Kreatív Belváros Szíve c. projekt a Budapest Főváros Önkormányzata Fővárosi Városrehabilitációs Keret támogatásával valósul meg”.
    2. A kötelező arculati elemek mellőzése, vagy részleges alkalmazása a kommunikációra elszámolható összegekre jutó támogatás megvonását vonja maga után.
    3. A Kedvezményezett köteles bármely, a Projekttel kapcsolatban szervezett eseményről a Támogató kijelölt szervezeti egységét (Városépítési Főosztály) írásban értesíteni a rendezvény napját megelőző legkésőbb 10 nappal.
14. **Záró rendelkezések**
    1. Jelen Szerződés 16 oldalon és 7 db eredeti példányban készült. A jelen Szerződéshez csatolt 9 db melléklet, és a jelen Szerződéshez fizikai értelemben nem csatolt, de a jelen Szerződésben hivatkozott mellékletek a Szerződés elválaszthatatlan részeit képezik.
    2. A Kedvezményezett a jelen Szerződés aláírásával kijelenti, hogy a jelen Szerződés tartalmát és a vonatkozó jogszabályokat ismeri és magára nézve kötelezőnek ismeri el.
    3. Amennyiben a Támogató bármely, a jelen Szerződés alapján keletkező bejelentési, jelentéstételi, tájékoztatási kötelezettség, vagy igénylés teljesítéséhez formanyomtatványt bocsát rendelkezésre, szerződésszerű teljesítésnek kizárólag a formanyomtatvány használata minősül.
    4. A jelen Szerződésből fakadó valamely bejelentési, jelentéstételi, tájékoztatási kötelezettség vagy igénylés teljesítése, továbbá a támogatási szerződés kezelése során bekért dokumentumok benyújtása nyomtatott, valamint a nyomtatottal teljes mértékben megegyező digitális formában a Budapest Főváros Főpolgármesteri Hivatal Városépítési Főosztály címére történik.
    5. A Támogató indokolt esetben jelen Szerződésben rögzítetteken túl is jogosult a Kedvezményezettől a Projektre vonatkozóan információt kérni (akár szóban, akár írásban), a Kedvezményezett pedig köteles azt haladéktalanul megadni az információ kérésének formájában.

* 1. A Szerződő Felek a jelen Szerződés időtartamára írásban rögzített módon kapcsolattartót jelölnek ki. A kapcsolattartó nevéről, postacíméről, telefon és telefax számáról és elektronikus levélcíméről a jelen Szerződés aláírásával egyidejűleg, változás esetén pedig a változást követően haladéktalanul, írásban tájékoztatják egymást.
  2. Kedvezményezett a jelen Szerződésben rögzített azonosító adataiban bekövetkezett minden változást annak bekövetkeztét követő 5 napon belül köteles bejelenteni a Támogató szervezet részére. A fenti adatokban bekövetkező változások – a jogszabályokban, illetve a jelen Szerződésben foglalt kivételektől eltekintve – nem igénylik a jelen Szerződés módosítását. Szerződő Felek jelen Szerződéstől való elállási szándékukat az erről szóló egyoldalú nyilatkozatuknak a másik Fél részére személyesen történő átadásával, vagy tértivevényes postai küldemény útján kötelesek közölni.
  3. A jelen Szerződés hatályba lépésének napja megegyezik a Szerződő Felek közül az utolsóként aláíró aláírásának napjával.

Szerződő Felek a jelen Szerződést átolvasták, és közös értelmezés után, mint akaratukkal és elhangzott nyilatkozataikkal mindenben egyezőt aláírták.

Jelen megállapodásban nem szabályozott kérdésekben a Polgári Törvénykönyv, valamint a Fővárosi Városrehabilitációs Keret felhasználásának szabályairól szóló 27/2013. (IV.18.) Főv. Kgy. rendelet rendelkezései az irányadóak.

Mellékletek:

1. sz. melléklet: Projekt költségvetési táblázata
2. sz. melléklet: Pénzügyi ütemterv
3. sz. melléklet: Tételes költségvetés kiírás, beárazott, részletes költségvetéssel
4. sz. melléklet: Érintett ingatlanok 60 napnál nem régebbi tulajdoni lapjának hiteles másolata és hivatalos helyszínrajza
5. sz. melléklet: Tervezett munkák részletes bemutatása, leírása
6. sz. melléklet: A projektben érintett ingatlanok felújításra és támogatására vonatkozó önkormányzati tulajdonosi hozzájárulás
7. sz. melléklet: A munkákkal érintett tulajdonosok és a tulajdonnal rendelkezni jogosultak együttműködési megállapodása és kötelezettségvállalása
8. sz. melléklet: Kedvezményezett nyilatkozata az államháztartásról szóló törvényben meghatározott költségvetési támogatásra vonatkozó szabályoknak való megfelelésről

Engedélyköteles építési tevékenység esetén:

1. sz. melléklet: Jogerős hatósági (rekonstrukcióra, felújításra, építésre, bontásra, stb. jogosító) engedélyek és az azokhoz tartozó tervdokumentáció

Nem engedélyköteles építési tevékenység esetén:

1. sz. melléklet: Engedélyezési szintű tervdokumentáció

Budapest, ………………..

|  |  |
| --- | --- |
| ...................................……………… | …....................................................... |
| **Támogató** | **Kedvezményezett** |
| Budapest Főváros Önkormányzata | Budapest Főváros VII. kerületi Erzsébetváros Önkormányzata |
| képviseletében | nevében |
| Tarlós István | Vattamány Zsolt |
| Főpolgármester | Polgármester |

Pénzügyi ellenjegyzést végezte:

Budapest, ………………..

………………………………………..

Verő Tibor főosztályvezető

Pénzügyi Főosztály

Láttam:

Budapest, ………………..

………………………………………..

Sárádi Kálmánné dr. Főjegyző

1. Legkésőbb 2015. december 31. [↑](#footnote-ref-1)